Josy Barthel - Wikipedia, déi fräi Enzyklopedie

# Josy Barthel

### Vu Wikipedia, der fräier Enzyklopedie.

De Josy Barthel war e lëtzebuergesche Liichtathlet a Politiker.

Gebuer gouf de Josy Barthel de 24. Abrëll 1927 zu Mamer a Chruetgësch an der Kuesgässel als Jong vum Eisebunner Nicolas Barthel a senger Fra, der Anna Urbing.

Josy Barthel

Hie wiisst an engem modeste Milieu op a seng Talenter als Leefer gi während dem Zweete Weltkrich entdeckt.

Déi bedeitenst Victoire, déi de Josy Barthel am Laf vu senger sportlecher Carrière feiere kann, ass d'Goldmedail bei den Olympesche Spiller zu Helsinki a Finnland, de 26. Juli 1952 am 1500 Meter-Laf an 3'45"20. Deen zweeten a bis ewell leschte lëtzebuergesche Goldmedailegewënner kritt seng Medail vum deemolegen Ierfgroussherzog Jean iwwereecht.

De Josy Barthel ass President vun der Fédération Luxembourgeoise d'Athlétisme vun 1962 bis 1972 a President vum Comité Olympique National vun 1972 bis 1977.

Berufflech fänkt hien 1951 un, als Diplomchemiker am Staatslaboratoire ze schaffen, an no senger Victoire zu Helsinki studéiert hien op der Universitéit zu Harvard dat deemools nach neit Fach Ëmweltschutz. Am September 1977 gëtt hie Minister an der Regierung Thorn-Berg, a bleift dat och an de Regierunge Werner-Thorn a Werner-Flesch vun 1979 bis 1984. Dono ass hie weiderhi fir d'DP Deputéierten an der Chamber, an och Member vum Staadter Gemengerot.

De Josy Barthel war mam Fernande Senninger vu Bartreng bestued a si haaten zwee Meedercher, d'Lilibeth (*1955) an d'Danielle (*1956). Hie stierft de 7. Juli 1992 an der Stad Lëtzebuerg.

De Stadion op der Areler Strooss an den neie Lycée Technique Josy Barthel zu Mamer sinn no him benannt.

## [Änneren] Linken

### [Änneren] Kuckt och

- Lëscht vu lëtzebuergeschen Olympioniken
- Lëscht vun de lëtzebuergesche Politiker
- Michel Théato, deen éischte Lëtzebuerger Goldmedailegewënner

### [Änneren] Um Spaweck

- CV op der Websäit vum Lycée technique Josy Barthel

Vun "http://lb.wikipedia.org../../../j/o/s/Josy_Barthel_1480.html"

Categories: Lëtzebuergesch Ministeren | Lëtzebuergesch Deputéierten | Lëtzebuergesch Leefer | Gebuer 1927 | Gestuerwen 1992

##### Views

- Artikel
- Diskussioun
- Aktuell Revisiounen

##### Sichen

##### Aner Sproochen

- Deutsch
- English
- Français